पुरानै शैलीको ब्याटिङ
घरेलु मैदानमा नेपालको पहिलो एकदिवसीय अन्तर्राष्ट्रिय, आईसीसी क्रिकेट विश्वकप लिग २ मा सुरुआती खेल । नेपालको ब्याटिङ भने पुरानै शैलीको । ओमानसँग बुधबार १८ रनले पराजित हुदाँ नेपालसँग हारको अर्को नयाँ कारण थिएन ।
काठमाडौँ — घरेलु मैदानमा नेपालको पहिलो एकदिवसीय अन्तर्राष्ट्रिय, आईसीसी क्रिकेट विश्वकप लिग २ मा सुरुआती खेल । नेपालको ब्याटिङ भने पुरानै शैलीको । ओमानसँग बुधबार १८ रनले पराजित हुदाँ नेपालसँग हारको अर्को नयाँ कारण थिएन ।नेपालले टस जितेपछि ब्याटिङमा आएको ओमानले त्रिवि क्रिकेट मैदान कीर्तिपुरको कठिन विकेटमा ९ विकेट गुमाई १ सय ९७ रन बनायो । अनुभवी ब्याट्सम्यान शरद भेषावकरले ५५ रन बनाए पनि ४६.५ ओभरमा १ सय ७९ रनमा अलआउट भएपछि नेपाल प्रतियोगितामा राम्रो सुरुआत गर्ने मौका गुमाउन पुग्यो । ओमानसँग नेपालले पछिल्ला ६ पचास ओभरको खेल हारेको छ । सातौं खेलमा पाँचौं विजय हात पार्दै ओमन ७ राष्ट्र सहभागि प्रतियोगिताको अंक तालिकामा दोस्रो स्थानमा उक्लेको छ । नेपाल दोस्रो अन्तिम स्थानमा छ । आफुले खेलेको सबै आठ खेल हारेको पपुवा न्यु गिनी पुछारमा रहेको छ । एक आपसमा ३६ एकदिवसीय अन्तर्राष्ट्रिय खेलेपछि प्रतियोगिताको शीर्ष तीन टोली विश्वकप छनोटमा पुग्ने प्रावधान छ । शुक्रबार ओमान र अमेरिका बीच प्रतिस्पर्धा हुनेछ । नेपालले शनिबार अमेरिकासँग खेल्ने छ । ‘खेल निकै राम्रो भयो । नदिम र नसिमको साझेदारीले खेलमा ठुलो भिन्नता ल्यायो । यस्तो टर्निङ विकेटमा १ सय ९७ रन राम्रो स्कोर हो,’ ओमानका कप्तान जेसन मक्सुदले भने, ‘हामी जहाँ खेल्छौं त्यहा ब्याटमा बल मजाले आउछ । तर यहाँ बल स्लो भएर आउछ, लो बाउन्स हुन्छ । तर हामीलाई विकेटको बारेमा केही गुनासो छैन ।’ प्रशिक्षक दुलिप मेन्डिसले खेल दुबैको पक्षमा देखिए पनि ओमानले धैर्य देखाएको जनाए । ओपनरद्वय कप्तान ज्ञानेन्द्र मल्ल १ र पूर्व कप्तान पारस खड्का ३ रनमै आउट भएपछि दबिएको नेपाली ब्याटिङ विरलै मात्र फुक्न सक्यो । शरद र दीपेन्द्रसिंह ऐरीसँग तेस्रो विकेटमा ६२ रन जोड्दै इनिङ्स जमाउने प्रयास गरेका थिए । तीब्र बलर मोहम्मद नाबीले दीपेन्द्रलाई ३६ रनमा एलबीडब्लु गरे । ५७ बल खेलेका उनले ५ चौका र १ छक्का प्रहार गरे । आरिफ शेख ६ र रोहितकुमार पौडेल शुन्यमा आउट भएपछि नेपाल पुनः दबाबमा परेको थियो । शरदलाई विनोद भण्डारीले राम्रो साथ दिए । विनोदले २५ बलमा २ चौका र १ छक्का प्रहार गर्दै २६ रन बनाएपछि नेपाललाई विजय लक्ष्यको बाटो देखाएका थिए । खावर अलीको बलमा उनले कभरमा क्याच दिन पुगे । करण केसी ८ बल खेली शुन्यमा आउट भए । शरदलाई साथ दिने नयाँ खेलाडी थिए सन्दीप लामिछाने । चार रनमा हुदा उनले मिड अफमा क्याच दिन पुगे पनि ओमानी फिल्डरले समात्न सकेनन् । त्यसको सन्दीपले भरपुर फाइदा उठाए । सन्दीपले २८ रन बनाउदै एकदिवसीय अन्तर्राष्ट्रियमा आफनो उच्च स्कोर बनाए । गत वर्ष दुबईमा युएईविरूद्ध १५ रन बनाउनु यसअघिको उनको उच्च स्कोर थियो । त्यसअघि नै अफब्रेक बलर अकिब इल्यासले शरदलाई राउन्ड द लेग बोल्ड गरी नेपाललाई गतिलो झट्का दिइसकेका थिए । शरद आउट भएसँगैं नेपालको खेल जित्ने सम्भावना पातलिसकेको थियो । नेपालले सातौं एकदिवसीय अन्तर्राष्ट्रिय खेल खेलिरहँदा शरदको यो दोस्रो खेलमात्र हो । सन् २०१८ को अगस्टमा नेदरल्यान्ड्सविरूद्ध खेलेर नेपाल एकदिवसीय अन्तर्राष्ट्रिय टोलीमा प्रवेश गर्दाका सदस्य शरदले त्यसयताका एकदिवसीय अन्तर्राष्ट्रिय खेल विभिन्न कारण गुमाउन पुगेका थिए । पारिवारिक शोकमा रही केही दिन अघि मात्र टोलीमा सामेल भएका शरदको इनिङ्स नेपाली ब्याट्सम्यानको एकदिवसीय अन्तर्राष्ट्रियमा छैटौं अर्धशतक हो । निकै संयमित भएर खेलेका शरद इनिङ्सका क्रममा असहज देखिएका थिए र उनले धेरै पटक फिजियो विक्रम न्यौपानेको सहायता लिनु परेको थियो । शरदपछि सन्दीपले कट गर्न खोज्दा पहिलो स्लिपमा क्याच दिन पुगे । सुसन भारी आउट हुने अन्तिम खेलाडी थिए । उनलाई ८ रनमा बिलाल खानले आउट गरे । एकदिवसीय अन्तर्राष्ट्रियमा ‘डेब्यु’ गरिरहेका अविनाश बोहरा ८ रनमा अविजित रहे । ओमानका कप्तान जिसान मक्सुदले १० ओभरमा ३ मेडन राख्दै ३० रन खर्चेर ३ विकेट लिए । बिलाल र कालिमुल्लाहले २–२ विकेट लिए ।सुसनको उत्कृष्ट ‘डेब्यु’तीन वर्ष अघि हङकङमा लिस्ट ‘ए’ मा आफ्नो पहिलो खेल खेलेका देब्रे हाते स्पिनर सुसनले बुधबार एकदिवसीय अन्तर्राष्ट्रियमा पनि सानदार ‘डेब्यु’ गरे । करण र उनको प्रदर्शनका कारण पतन हुनेक्रममा पुगेको ओमानलाई नदिमले ६९ रनको अविजित इनिङ्सले उकासेका थिए । सुसनले एकै ओभरमा मक्सुद (२०) र सुरज कुमार (शुन्य) लाई दुई बलको अन्तरमा आउट गर्दा ओमान १९ ओभरमा ५७–५ को स्थितिमा पुगेको थियो । उनले नै सन्दीप गौडलाई पनि ३३ रनमा आउट गरेका थिए ।त्यसअघि मध्यम गतिका बलर करणले ओपनरद्वय जतिन्दर सिंहलाई ४ रनमा बोल्ड र खावर अलीलाई ५ रनमा आउट गरी नेपाललाई उत्कृष्ट सुरुआत दिलाएका थिए । दीपेन्द्रले सिधा थ्रोमा इल्याजलाई १६ रनमा रनआउट गरी ओमानको तेस्रो विकेट झारेका थिए । नदिमले गौडसँग छैटौं विकेटमा ६० रनको साझेदारी गरे । बादल सिंहलाई दीपेन्द्रले ५ रनमा आउट गरे पनि नसिम खुशीले २८ रन बनाउदै नदिमलाई बलियो साथ दिए । खुशीले १८ बलमा २ चौका र २ छक्का प्रहार गरी २८ रन बनाए, जुन अन्तमा खेलको निर्णायक कारण बन्यो ।‘अन्तिमको ४ ओभरमा हामीले ४५ रन जति खर्चन पुग्यो, त्यो खेलको निर्णायक बन्न पुग्यो,’ कप्तान ज्ञानेन्द्र मल्लले भने, ‘हामीले ब्याटिङमा राम्रो सुरुआत दिन सकेनौं । त्यसलाई सम्हाल्दै हामीले केही राम्रो साझेदारी पनि गर्यौ तर छिटो अन्तरमा फेरि तीन विकेट गुमाउन पुग्दा खेल हाम्रो हातबाट टाढा गयो । विनोद र शरदको राम्रो साझेदारी थियो, विनोद गलत समयमा आउट हुदा दबाब हामी माथि पर्यो । सुरुआत राम्रो भएको भए खेल यस्तो हुदैंन थियो होला । एउटा वरिष्ठ खेलाडीको हैसियतमा जुन सुरुआत दिनु पर्ने थियो त्यो दिन सकेनौं ।’खुशीले नदिमसँग ४२ रन जोडे । म्यान अफ द म्याच नदिमले ९६ बलको इनिङ्समा ५ चौका र २ छक्का प्रहार गरे । ‘दर्शकले दुबै टोलीलाई समर्थन गरेको देख्दा निकै खुशी लाग्यो । प्राय गरी अरु देशमा यस्तो देख्न पाइन्दैन, तर नेपाली दर्शकहरू फरक छन् म विपक्षी टोलीको ब्याट्सम्यानले अर्धशतक बनाउदा पनि उनीहरूले तालि बजाएर सम्मान दिएका थिए । उनीहरूको प्रशंसा गर्नैपर्छ,’ नदिमले भने । कीर्तिपुर मैदानमा झन्डै ७ हजार दर्शक खेल हेर्न आएका थिए र सोक्रममा ८ सय जनपथ प्रहरी सुरक्षाका लागि तैनाथ गरिएको थियो ।करणले खुशी र कालिमुल्लाह (१) को विकेट लिए । करणले ९ ओभरमा १ मेडन राख्दै ४७ रन खर्चेर ४ विकेट लिए । एकदिवसीय क्रिकेटमा नेपाली बलरको यो पाँचौं उत्कृष्ट बलिङ हो । पहिलो ५ खेलमा उनले ५ विकेटमात्र लिन सकेका थिए । अर्का मध्यम गतिका बलर अविनाशले ९ ओभरमा २ मेडन राख्दै ३८ रन खर्चिए ।